google/wiki40b huggingface dataset:
Οικοσύστημα

Ιδιότητες Οικοσυστήματος

Ένα οικοσύστημα έχει τη δυνατότητα να διατηρείται σε ισορροπία. Οι αυτορρυθμιστικοί μηχανισμοί που διαθέτει επαναφέρουν την ισορροπία ανάμεσα στις σχέσεις των οργανισμών που ζουν σε αυτό, αν αυτή τείνει να διαταραχτεί.

Η ισορροπία είναι ανάλογη της ποικιλότητας. Όσο πιο πολλά διαφορετικά είδη οργανισμών υπάρχουν σε ένα οικοσύστημα, τόσο μεγαλύτερη ισορροπία υπάρχει σε αυτό, καθώς διατίθενται περισσότεροι αυτορρυθμιστικοί μηχανισμοί.

Για παράδειγμα, αν μια μεταβολή περιορίσει τον πληθυσμό ενός είδους, το είδος που τρέφεται από αυτό θα έχει εναλλακτικές επιλογές να τραφεί σε ένα οικοσύστημα με ποικιλότητα και δεν θα κινδυνέψει να εξαφανιστεί, αντίθετα με ένα οικοσύστημα περιορισμένης ποικιλότητας.

Ένα οικοσύστημα δεν έχει συγκεκριμένο μέγεθος. Ο μελετητής του οικοσυστήματος είναι αυτός που καθορίζει την αρχή και το τέλος του. Έτσι, ένα οικοσύστημα μπορεί να αποτελεί ολόκληρη η Γη, ή ακόμα και μια γλάστρα με ένα φυτό, όπου ζουν φυτά, έντομα, μικροοργανισμοί κλπ.
Εκεχειρία του Μάλμε

Η Εκεχειρία του Μάλμε, η οποία υπεγράφη στις 26 Αυγούστου 1848, σήμανε το τέλος των μαχών μεταξύ της Δανίας και της Πρωσίας, στα πλαίσια του Πρώτου Πολέμου του Σλέσβιχ, ο οποίος είχε ως σκοπό την επίλυση της μεταξύ των δύο αντίπαλων πλευρών διαφοράς αναφορικά με το ζήτημα των δουκάτων του Χόλσταϊν και του Σλέσβιχ.
Το νέο δανικό σύνταγμα του 1848, το οποίο εξεδόθη από τον Φρειδερίκο Ζ΄ της Δανίας, προέβλεπε την προσάρτηση του Δουκάτου του Σλέσβιχ. Ως απάντηση στην συγκεκριμένη ενέργεια, η Γερμανική Συνομοσπονδία απέστειλε στα δουκάτα στρατεύματα υπό την ηγεσία του στρατηγού Φρίντριχ φον Βράνγκελ.

Διατάξεις

Οι μεγάλες ευρωπαϊκές δυνάμεις, Ρωσία, Γαλλία και Μεγάλη Βρετανία, επέβαλαν την υπογραφή της συνθήκης του Μάλμε στις 26 Αυγούστου 1848, στην οποία η Σουηδία είχε ρόλο διαμεσολαβητή. Προέβλεπε ανακωχή διάρκειας επτά μηνών, υποχώρηση των γερμανικών δυνάμεων από τα δουκάτα και την ίδρυση, εντός των δουκάτων, κυβέρνησης αποτελούμενης από κοινού από Δανούς και Πρώσους, η οποία θα ευρισκόταν υπό την επιτήρηση της Μεγάλης Βρετανίας και της Ρωσίας.
Το Κοινοβούλιο της Φρανκφούρτης, καθώς δεχόμενο πιέσεις, αρνήθηκε να επικυρώσει την συνθήκη με 238 ψήφους έναντι 221. Οι κύριοι αντιτιθέμενοι ήταν οι αριστεροί δημοκράτες, οι οποίοι ψήφισαν ενάντια στο σύνολό τους. Μια δεύτερη ψηφοφορία έλαβε, τελικώς, χώρα στις 16 Σεπτεμβρίου 1848, ενώ, χάρη, στην μεταβολή της ψήφου ορισμένων βουλευτών, η συνθήκη τελικά επικυρώθηκε. Το γεγονός αυτό οδήγησε στο ξέσπασμα λαϊκής εξέγερσης, εμπρός στην Εκκλησία του Αγίου Παύλου στην Φρανκφούρτη, με υποστηρικτές της γερμανικής ενοποίησης να νιώθουν προδομένοι εμπρός στην συγκεκριμένη διπλωματική υποχώρηση. Η ηρεμία, τελικώς, επέστρεψε χάρη στην επέμβαση πρωσικών και αυστριακών δυνάμεων. Σε άλλες τοποθεσίες, επίσης, η συνθήκη προκάλεσε κινήματα αγανάκτησης, τα οποία εντάχθηκαν στο γενικότερο πλαίσιο της Επανάστασης του Μαρτίου.
Η Δανία ακύρωσε την συνθήκη στις 22 Φεβρουαρίου 1849, γεγονός το οποίο οδήγησε, εκ νέου, τις δύο αντίπαλες πλευρές σε διαπραγματεύσεις, με τον Στρατό της Γερμανικής Συνομοσπονδίας να εκπροσωπείται από τον στρατηγό Καρλ φον Πρίττβιτς. Το ζήτημα, τελικώς, επιλύθηκε προσωρινά μέσω της υπογραφής της Συνθήκης του Λονδίνου, το 1852.
Ψευδόφιλες λέξεις

Ψευδόφιλες λέξεις ονομάζονται στη γλωσσολογία λέξεις διαφορετικών γλωσσών ή διαλέκτων που ενώ μπορεί να γράφονται ή να ακούγονται 
περίπου ίδιες έχουν διαφορετική σημασία.
Ο όρος αποτελεί μεταφραστικό δάνειο από τον γαλλικό όρο "faux amis"  που πρωτοχρησιμοποιήθηκε από τους Γάλλους γλωσσολόγους Koessler and Derocquiny στο βιβλίο τους "Les faux amis : ou, Les trahisons du vocabulaire anglais (conseils aux traducteurs)", που εκδόθηκε το 1928.
Με τον όρο ψευδόφιλος πολλές φορές προσδιορίζονται επίσης γράμματα από διαφορετικά αλφάβητα που μοιάζουν όπως το ελληνικό κεφαλαίο ρο (Ρ) και το λατινικό κεφαλαίο πι (P).

Κοινή ετυμολόγηση

Πολλές λέξεις έχουν κοινή ετυμολογία αλλά στην πορεία η λέξη απέκτησε διαφορετική σημασία σε κάθε γλώσσα.

Ομόγραφα

Πολλές φορές λέξεις που γράφονται το ίδιο σε διαφορετικές γλώσσες με κοινό αλφάβητο μπορεί να σημαίνουν διαφορετικά πράγματα. Θεωρούνται επίσης ψευδόφιλες αλλά συνήθως καταχωρούνται ως ομόγραφες.

Προβλήματα

Προβλήματα παρουσιάζονται στους μαθητές που μαθαίνουν μια ξένη γλώσσα και ιδιαίτερα αν υπάρχει στενή σχέση με αυτήν.
Συνήθως οι δάσκαλοι προετοιμάζουν καταλόγους με τέτοιες ψευδόφιλες λέξεις.
Προβλήματα επίσης παρουσιάζονται στις ψευδόφιλες λέξεις που υπάρχουν σε διαλέκτους τις ίδιας γλώσσας. Σε τέτοιες περιπτώσεις το πρόβλημα είναι μεγαλύτερο για κάποιον που μαθαίνει τη γλώσσα, αφού συνήθως μαθαίνει την επίσημη και όχι τις διαλέκτους.

Ελληνική γλώσσα

Στην ελληνική γλώσσα υπάρχουν λέξεις που προέρχονται από τα αρχαία ελληνικά αλλά στην πορεία απέκτησαν διαφορετική σημασία ενώ η μεταγραφή τους σε λατινογενείς γλώσσες διατήρησε την αρχική. Ένα παράδειγμα αποτελεί η λέξη "εμπάθεια" της οποίας η ηχητικά και ετυμολογικά αντίστοιχη αγγλική "empathy" σημαίνει σχεδόν το αντίθετο.
Επίσης υπάρχουν πολλές λέξεις που έχουν διαφορετικές σημασίες σε τοπικές διαλέκτους. Χαρακτηριστικά παραδείγματα περιέχονται στο έργο "Η Βαβυλωνία" του Δημήτρη Βυζαντίου.
Βατομουριά

Θεραπευτικές Ιδιότητες

Τα βατόμουρα έχουν εξαιρετικές θεραπευτικές ιδιότητες. Το εξωτερικό τους είναι αποτελεσματικό σε δερματοπάθειες και σε αποστήματα. Οι καρποί της βατομουριάς περιέχουν πολλές βιταμίνες, κυρίως Α, Β, C, μία ουσία που περιέχουν πολλά σιρόπια για την καταπολέμηση του πονόλαιμου και του βήχα και ένα πτητικό αιθέριο έλαιο. Χρησιμοποιείται επίσης ως φάρμακο κατά της φαρυγγίτιδας, της αναιμίας, της λαρυγγίτιδας, της διάρροιας, της ουλίτιδας και βοηθά στις λοιμώξεις του αναπνευστικού. Τα φύλλα της βατομουριάς χρησιμοποιούνται σε έγχυμα κατά της δυσεντερίας, των διαρροιών και των εσωτερικών αιμορραγιών. Επίσης χρησιμοποιείται σε γαργάρες για την καταπολέμηση του πονόλαιμου, της ουλίτιδας, της φαρυγγίτιδας, της διάρροιας, της αιματουρίας κτλ. Συχνά χρησιμοποιείται και για την επούλωση των πληγών. Το έγχυμα αυτό της βατομουριάς, πιστεύεται ότι βοηθά τις εγκύους στη γέννα.
Πέδρο Νταμιάνο

Το βιβλίο του

Έγραψε ένα βιβλίο για σκάκι υπό τον τίτλο Questo libro e da imparare giocare a scachi et de li partiti, το οποίο δημοσιεύθηκε στην Ρώμη, το 1512 και κυκλοφόρησε σε οκτώ εκδόσεις μέσα στον 16ο αιώνα. Στο βιβλίο του ο Νταμιάνο περιγράφει τους σκακιστικούς κανόνες, δίδει συμβουλές για την στρατηγική του παιχνιδιού, παρουσιάζει μια επιλογή από σκακιστικά προβλήματα και αναλύει μερικά σκακιστικά ανοίγματα. Είναι το παλαιότερο βιβλίο που δηλώνει ρητά ότι το τετράγωνο στα δεξιά της πρώτης γραμμής του κάθε παίκτη πρέπει να είναι λευκό. Επίσης, προσφέρει συμβουλές σχετικά με το τυφλό παιχνίδι στο σκάκι, ενώ επικεντρώθηκε κυρίως στην ανάγκη να κυριαρχήσει η σημειογραφία με βάση την αρίθμηση των τετραγώνων από το 1 έως το 64.
Σε αυτό το βιβλίο ο Νταμιάνο πρότεινε ότι το σκάκι εφευρέθηκε στην Περσία και πήρε το όνομα του Ξέρξη, και αυτός είναι ο λόγος για τον οποίο ήταν γνωστό στα πορτογαλικά ως Xadrez και στα ισπανικά ως Ajedrez, ενώ άλλες απόψεις, πιστεύουν ότι αυτές οι λέξεις προέρχονται από τη σανσκριτική λέξη caturaṅga, και διαδόθηκε μέσω της περσικής λέξης Xaţrandj και της αραβικής λέξης šaṭranj.

Σκακιστική θεωρία

Στην ανάλυση των σκακιστικών ανοιγμάτων του, δηλώνει πως μετά από 1.ε4 ε5 2.Ιζ3 (σε αλγεβρική σημειογραφία) η απάντηση 2...Ιγ6 είναι η καλύτερη και η 2...δ6 (που τώρα ονομάζεται Άμυνα Φιλιντόρ), δεν είναι τόσο καλή. Ο Νταμιάνο ορθώς καταδίκασε την 2...ζ6 ως λογικά τη χειρότερη άμυνα (τα μαύρα μπορούν να παίξουν 2...Βθ4 ή 2...Βη5 που είναι και το χειρότερο), αλλά η ειρωνεία είναι ότι στο άνοιγμα αυτό έχει δοθεί απατηλά το όνομά του, και είναι πλεον γνωστό ως Άμυνα Νταμιάνο. Ο ίδιος δηλώνει ότι η κίνηση 1.ε4 και η 1.δ4 είναι οι μόνες καλές πρώτες κινήσεις και ότι η 1.ε4 είναι η καλύτερη. Επίσης, εξέτασε τα ανοίγματα Τζουόκο πιάνο, Ρωσική παρτίδα και Αποδεκτό γκαμπί της βασίλισσας.
2308 Σιλτ

Φυσικά χαρακτηριστικά

Η μέση διάμετρος του Σιλτ εκτιμάται σε 17,54 χιλιόμετρα. O φασματικός τύπος του είναι S (λιθώδης), ενώ το γεωμετρικό άλβεδό του είναι 0,1094 ± 0,011. Είναι άγνωστο αν και με ποια περίοδο περιστρέφεται ο Σιλτ γύρω από τον εαυτό του.
Πορσούκ, Ουλουκισλά

Τοπικά προϊόντα

Στο χωριό παράγονται λαχανικά και φρούτα: Ντομάτες, αγγούρια, φασόλια, πατάτες, κρεμμύδια, πιπεριές, καλαμπόκι, αρακάς, ηλίανθος, φακές, λάχανο, κεράσι, βύσσινο, μήλο, ροδάκινο, αχλάδι, μουριά, βατόμουρο, σταφύλι, καρύδι, δαμάσκηνο, βερίκοκο.

Κοινότητα του χωριού

Παλιοί προεστοί του χωριού ήταν οι Ömer Erdem, Hacı Ali Güldür, Mulla Mehmet Ünal, Rıza Arıkan, İbrahim Zeki Erdem. Σήμερα κοινοτάρχης είναι ο Ramazan Ünsal από το 2005.
Ōkami

Οι ουράνιοι θεοί

Καθώς το παιχνίδι προχωράει θα συναντάει τους Ουράνιους θεούς που της δίνουν μια καινούρια δύναμη για την Ουράνια βούρτσα της. Αυτοί είναι οι εξής: Yomigami (ο οποίος αναπαριστά το δράκο στο κινέζικο ωροσκόπιο), Tachigami, Hanagami, Bakugami, Yumigami, Nuregami, Kazegami, Moegami, Kasugami, Kabegami, Gekigami, Itegami.
Κρυονέρι Αχαΐας

Λοιπά στοιχεία

Να μην συγχέεται με το ομώνυμο τοπωνύμιο που βρίσκεται πολύ κοντά στην Ακράτα του νυν Δήμου Αιγιαλείας.
Φράνκι Κινγκ

Καριέρα

Ο Κινγκ ξεκίνησε να αγωνίζεται στο λύκειο Άπλινγκ Κάουντι του Μπάξλεϊ, την γενέτειρα του στην Τζόρτζια. Φοίτησε στο πανεπιστήμιο του Μπρούνσγουικ από το 1991 ως το 1993 και συνέχισε για δύο ακόμη χρόνια στο πανεπιστήμιο της δυτικής Καρολίνας, όπου σε 56 αγώνες είχε μέσους όρους 26,7 πόντων, 7,4 ριμπάουντ, και 2,7 ασίστ.
Επιλέχθηκε στην 37η θέση του ντραφτ του 1995 από τους Λος Άντζελες Λέικερς και μετά από επτά παιχνίδια στο USBL με τους Μέμφις Φάιρ, συμμετείχε στους Λέικερς για το υπόλοιπο της σεζόν 1995-96, όπου έπαιξε σε έξι αγώνες με μέσο όρο 1,2 πόντων. Την επόμενη χρονιά, φόρεσε την φανέλα της ισπανικής Γρανάδα, πριν υπογράψει και πάλι στο ΝΒΑ, αυτή την φορά με της ομάδα των Φιλαδέλφεια 76ερς, όπου σε επτά ματς είχε 2,9 πόντους και 2,0 ριμπάουντ.
Την σεζόν 1997-98, αγωνίστηκε στο ελληνικό πρωτάθλημα με την ομάδα του Πανιωνίου, καταλαμβάνοντας την πέμπτη θέση. Την επόμενη χρονιά, συμφώνησε με τον ΠΑΟΚ, με τον οποίο κατέκτησε το κύπελλο Ελλάδος, κερδίζοντας στον τελικό την ΑΕΚ με 71-54, όπου ήταν πρώτος σκόρερ της ομάδας του με 21 πόντους.
Το 1999-00, κατέκτησε το πρωτάθλημα Γερμανίας με την Άλμπα Βερολίνου, χάνοντας το νταμπλ στον τελικό του κυπέλλου από τους Σκάιλαϊνερς Φρανκφούρτης. Την επόμενη σεζόν, φόρεσε την φανέλα της γαλλικής Ρασίνγκ Παρί, καταλαμβάνοντας την όγδοη θέση στο πρωτάθλημα Γαλλίας.
Το 2001-02, επέστρεψε στην Ελλάδα με την ομάδα του Άρη Θεσσαλονίκης, τερματίζοντας έκτος σκόρερ, πέμπτος στις ασίστ και δεύτερος στα κλεψίματα στο ελληνικό πρωτάθλημα. Μετά από μία ακόμη χρονιά στην Γαλλία με την Γκραβελίν, γύρισε στην πατρίδα του παίζοντας με τους Γκάρι Στίλχεντς για το CBA.
Μετά από ένα σύντομο πέρασμα από την Τουρκία και την Βενεζουέλα, αγωνίστηκε στην ΑΕΛ Λεμεσού από το 2004 ως το 2006, κατακτώντας δύο φορές το πρωτάθλημα Κύπρου. Ολοκλήρωσε την καριέρα του στην ομάδα του ΑΠΟΕΛ, με την φανέλα του οποίου αγωνίστηκε την σεζόν 2006-07.
Πανελλήνιο πρωτάθλημα στίβου ανδρών 1909

Το H΄ Πανελλήνιο πρωτάθλημα στίβου ανδρών, με διοργανωτή τον ΣΕΓΑΣ, διεξήχθη στο Παναθηναϊκό Στάδιο της Αθήνας από τις 2 ως τις 5 Απριλίου 1909, ενώ στις 6 Απριλίου έγιναν οι απονομές. Ο πολυνίκης σύλλογος κατέκτησε το επαμειβόμενο τρόπαιο της Νίκης του Παιωνίου, ενώ δόθηκαν βραβεία στους τρεις πρώτους κάθε αγωνίσματος: μετάλλιο, δίπλωμα και κλαδί δάφνης.

Χρονικό των αγώνων

Με μικρή παρουσία κόσμου διεξήχθησαν οι αγώνες, αν και έγιναν παρουσία του διαδόχου Κωνσταντίνου και των βασιλόπαιδων αδελφών του, του πρίγκιπα Γεωργίου και της συζύγου του Μαρίας Βοναπάρτη καθώς και όλων των υπουργών πλήν του απουσιάζοντος εκτός Αθηνών πρωθυπουργού. Μόνον την ημέρα των απονομών, που συνδυάστηκαν με τις σχολικές γυμναστικές επιδείξεις, το Στάδιο "επληρώθη κόσμου". Αντιθέτως υπήρξε μεγάλη συμμετοχή αθλητών και συλλόγων, τόσο της πρωτεύουσας όσο και άλλων πόλεων. Συνολικά έστειλαν συμμετοχές 14 σύλλογοι από Αθήνα, Πειραιά, Πάτρα, Βόλο, Κέρκυρα, Σμύρνη, Κωνσταντινούπολη και Αλεξάνδρεια. Ο Α.Ο. "ο Διαγόρας" Αθηνών είχε κάνει κάποια τυπική παράλειψη στη δήλωση των περισσότερων αθλητών που θα μετείχαν και η συμμετοχή τους απαγορεύτηκε. 
Διεξήχθησαν 21 αγωνίσματα στίβου και άλλα 9 διαφόρων αθλημάτων που υπάγονταν στον ΣΕΓΑΣ: άρση βαρών (2), ελληνορωμαϊκή πάλη (4), αναρρίχηση, διελκυστίνδα και αγώνας επίδειξης σουηδικής γυμναστικής. Στα κλασικά αγωνίσματα προστέθηκαν ο δρόμος σταδίου 192μ που τα προηγούμενα χρόνια διεξαγόταν μόνο στα πλαίσια του αθλητικού πεντάθλου, το οποίο καταργήθηκε. Διεξήχθη ξανά ο μαραθώνιος στην κλασική διαδρομή, αντί του αγώνα 20χλμ δημοσίας οδού. Τέλος, η σκυταλοδρομία έγινε σε απόσταση 1428μ, από έξι αθλητές σε κάθε σύλλογο από τους οποίους 2 διήνυσαν 102μ, 2 από 204μ και 2 από 408μ όπως αναφέρει ο Παύλος Μανιτάκης στο βιβλίο του 100 χρόνια Ελληνικού Αθλητισμού 1830 - 1930
Πρωταθλητής σύλλογος αναδείχθηκε ξανά ο Πανελλήνιος Γ.Σ. ως πολυνίκης και ο εκπρόσωπος του συλλόγου παρέλαβε από τα χέρια του διαδόχου Κωνσταντίνου το έπαθλο, τη χάλκινη Νίκη του Παιωνίου. Στη συνέχεια οι αθλητές του συλλόγου εν μέσω ζητωκραυγών μετέφεραν το έπαθλο δια των οδών της Αθήνας στο στολισμένο Γυμναστήριο του συλλόγου στην οδό Πατησίων, όπου πραγματοποιήθηκε λαμπρή εορτή για τα επινίκια παρουσία του υπουργού Παιδείας Σ. Στάη και αθλητών και μελών του Δ.Σ. του Πανιωνίου Σμύρνης. Άλλοι έξι σύλλογοι κατάφεραν να ανεβάσουν αθλητές τους στο βάθρο των τριών πρώτων νικητών.
Παύλος Μάτεσις

Βιογραφία

Ο Μάτεσις γεννήθηκε στη Δίβρη Ηλείας. Μέχρι τα 19 χρόνια του έζησε σε πολλές επαρχιακές πόλεις. Σπούδασε θέατρο στη Δραματική Σχολή Αθηνών, μουσική (πτυχίο βιολιού) και ήξερε να μιλά πολλές ξένες γλώσσες όπως Αγγλικά, Γαλλικά και Ισπανικά.
Πρωτοεμφανίστηκε το 1967 με το θεατρικό έργο Η τελετή, το οποίο ανέβηκε στο Θέατρο Νέας Ιωνίας του Γιώργου Μηχαηλίδη. Για όλη τη διάρκεια του 1969 έζησε στο Λονδίνο. Επίσης έγραψε και σκηνοθέτησε δυο τηλεοπτικά σήριαλ τα οποία προβλήθηκαν από την ΥΕΝΕΔ (1974 - 1976) και ένα το οποίο προβλήθηκε από την ΕΡΤ το 1983, το Κυρία Αρσενία σ' αγαπώ, το οποίο όμως είχε άδοξο τέλος, λόγω έντονης αντίδρασης της Προέδρου της ΕΓΕ (Ένωσης Γυναικών Ελλάδος), Μαργαρίτας Παπανδρέου (η σύζυγος του τότε πρωθυπουργού Ανδρέα Παπανδρέου), και αντί των προγραμματισμένων 13 επεισοδίων προβλήθηκαν μόνο τα 6. Στο θεατρικό έργο Εξορία, έφτασε σε κορυφαίες επιτεύξεις, αφού με αυτόν τον τρόπο αποκάλυψε ανεξερεύνητες πτυχές της νεοελληνικής συνείδησης. Το 1989 ο Δήμος Αθηναίων του απένειμε το Βραβείο Κάρολος Κουν για το έργο Περιποιητής φυτών. Πέθανε στις 20 Ιανουαρίου του 2013 σε ηλικία 80 ετών, σε ιδιωτική κλινική. Η κηδεία του έγινε 2 μέρες αργότερα στο Νεκροταφείο Παπάγου.
Σημαία της Γουινέας-Μπισσάου

Η σημαία της Γουινέας-Μπισσάου καθιερώθηκε το έτος 1973 μετά την απόκτηση της ανεξαρτησίας της χώρας από την Πορτογαλία. Στη σημαία βρίσκουμε τα παραδοσιακά παναφρικανικά χρώματα (χρυσό, πράσινο, κόκκινο) και επίσης το Μαύρο Αστέρι της Αφρικής. Το σχέδιο της σημαίας είναι επηρεασμένο κατά πολύ από τη σημαία της Γκάνας. Όπως και στην τελευταία, έτσι και σε αυτήν τη σημαία το κόκκινο συμβολίζει το αίμα των μαρτύρων, το πράσινο τα δάση και το χρυσό τον ορυκτό πλούτο.
Υιοθετήθηκε στις 24 Φεβρουαρίου του 1973.
Διαγωνισμός Τραγουδιού Eurovision 1993

Τόπος διεξαγωγής

Το Μίλστριτ, με πληθυσμό μόλις 1.500 κατοίκους εκείνη την εποχή, έγινε η μικρότερη πληθυσμιακά πόλη που φιλοξένησε τον διαγωνισμό στα χρονικά και η πιο απομακρυσμένη. Εξαιτίας του διαγωνισμού βελτιώθηκε η υποδομή της και ο ραδιοτηλεοπτικός φορέας που ανέλαβε τη διεξαγωγή του διαγωνισμού, το RTÉ πραγματοποίησε τη μεγαλύτερη εξωτερική του μετάδοση.
Ο παρουσιαστής ειδήσεων του BBC Νίκολας Γουίτσελ προκάλεσε αντιδράσεις καθώς προέβη σε σχόλια στον αέρα, προτού ξεκινήσει ο διαγωνισμός, λέγοντας ότι θα διεξαχθεί "σε έναν στάβλο με αγελάδες στην Ιρλανδία." Στη συνέχεια ζήτησε συγνώμη.

Προκριματικός

Για πρώτη φορά έγινε ένας προκριματικός πριν τον διαγωνισμό για 7 χώρες, από τις οποίες καμία δεν είχαν συμμετάσχει στον διαγωνισμό νωρίτερα. Ο προκριματικός διαγωνισμός (Kvalifikacija za Millstreet) έγινε στη Λιουμπλιάνα της Σλοβενίας στις 3 Απριλίου 1993 με αρμόδιο το κανάλι RTV SLO.
Πέταρ Μπόσκοβιτς

Βιογραφικά στοιχεία

Ο Πέταρ Μπόσκοβιτς γεννήθηκε στις 9 Ιουλίου 1931 στο χωριό Μπρτσελι πού βρίσκεται κοντά στην  παραλιακή πόλη και το λιμάνι του Μπαρ. Ο πατέρας του ο Ίβο εργαζόταν στις Ηνωμένες Πολιτείες της Αμερικής, ενώ ο ίδιος έμεινε στη Γιουγκοσλαβία με την μητέρα και τα αδέλφια τού. Ο Εθνικός ήρωας Μιλο Μπόσκοβικ ήταν ο αδελφός τού. Aργότερα ως νεαρός άνδρας το  1952 πήγε με τον  πάτερα του στην Αμερική  όπου και τελείωσε το Πανεπιστήμιο Πολιτικών Επιστημών Ντίκινσον της Πενσυλβάνιας.  Στη συνέχεια, ολοκλήρωσε τις Μεταπτυχιακές σπουδές του το 1973 στο τμήμα Πολιτικών επιστημών του Πανεπιστήμιου στο Βελιγράδι.
Από το 1960 μέχρι το 1965 εργάστηκε στο Υπουργείο Εξωτερικών τής Ομόσπονδης Λαϊκής Δημοκρατίας της Γιουγκοσλαβίας. Από το 1965 μέχρι το 1976 ήταν ο πρώτος διορισμένος αναπληρωτής διευθυντής του προγράμματος Πρόγραμμα Υποτροφιών Φουλμπράιτ στο Βελιγράδι για σπουδές, μεταπτυχιακά και έρευνα στις ΗΠΑ. Η συνθήκη Φουλμπράιτ που υπεγράφη μεταξύ των κυβερνήσεων των ΗΠΑ και της Γιουγκοσλαβίας στα τέλη του 1964 για την ανταλλαγή υποτρόφων και καθηγητών ήταν η πρώτη που συμφωνήθηκε με μία κομμουνιστική χώρα. Από το 1976 εως το 1980 διετέλεσε ως Πρώτος Σύμβουλος στην Πρεσβεία της Γιουγκοσλαβίας στο Λονδίνο. Μετά την επιστροφή του από το Λονδίνο, εργάστηκε ως επικεφαλής του τμήματος Δυτικής Ευρώπης  και των ΗΠΑ μέσα στην Κεντρική Επιτροπή τού κυβερνώντος κόμματος της Ένωσης Κομμουνιστών  Γιουγκοσλαβίας.
Από το 1982 μέχρι 1984 εκτελούσε τα καθήκοντα διευθυντή και αρχισυντάκτη της εφημερίδας ¨Pobjeda του Μαυροβουνίου. Στην συνέχεια από το 1985 μέχρι το 1988, υπηρέτησε ως σύμβουλος της εξωτερικής πολιτικής  της Κεντρικής Επιτροπής Ένωσης Κομουνιστών Γιουγκοσλαβίας. Διορίστηκε το 1988 ως πρεσβευτής της Γιουγκοσλαβίας στην Κύπρο. Κατείχε τη θέση αυτή μέχρι το 1993.
Στα τέλη του 1993 και 1994 πραγματοποίησε σειρά διαλέξεων στα πανεπιστήμια των ΗΠΑ (Bradley, Dickinson, Lafayette, Lebanon Valley, Colgate, Penn State and Beavers College). Προσπάθησε να επισημάνει στο αμερικανικό κοινό τη μονόπλευρη προσέγγιση τους προς το Γιουγκοσλαβικό ζήτημα. Το 1999 προσκλήθηκε για άλλη μια φορά από τα αμερικανικά πανεπιστήμια να κάνει διάλεξη ως εμπειρογνώμονας της εξωτερικής πολιτικής  για τις σχέσεις Σερβίας – Αλβανίας.
Κατά τη διάρκεια του 1999 ήταν ένας από τους σημαντικότερους μάρτυρες στη δίκη του εγκληματία του Δεύτερου Παγκόσμιου πολέμου Δίνκο Σάκιτς που σκότωσε τον αδερφό του Μίλο Μπόσκοβιτς. Ο Πέταρ Μπόσκοβιτς πέθανε στις 14 Ιανουαρίου 2011 στο Βελιγράδι.
Μνημείο για τα θύματα της σφαγής του Χόγιαλι (Μπακού)

Το μνημείο για τα θύματα της σφαγής του Χόγιαλι βρίσκεται στο ραγιόν Xατάι του Μπακού και είναι το πρώτο δημόσιο μνημείο που κατασκευάστηκε στο Αζερμπαϊτζάν  εις μνήμην των θυμάτων της σφαγής του Χόγιαλι.

Κατασκευή και αποκαλυπτήρια

Το μνημείο κατασκευάστηκε το 2008 και χρηματοδοτήθηκε από την τοπική κυβέρνηση υπό την προτροπή του προέδρου Ιλχάμ Αλίγιεφ.

Σχέδιο

Αποτελείται από μία βάση από γρανίτη η οποία βρίσκεται μέσα σε υπόβαθρο από χαλίκι στην κορυφή του οποίου υπάρχει χάλκινο άγαλμα . Το συνολικό ύψος του μνημείου είναι 8,6 μέτρα Το άγαλμα απεικονίζει μια μητέρα με το νεκρό παιδί της στην αγκαλιά της, το οποίο πιέζει προς την καρδιά. Κατά την κατασκευή του μνημείου, γλύπτες χρησιμοποίησαν ως μοντέλα φωτογραφίες που τραβήχτηκαν από τον Αζέρο δημοσιογράφο Τσινγκίζ Μουσταφάγιεφ.
327 Κολομβία

Φυσικά χαρακτηριστικά

Η διάμετρος της Κολομβίας υπολογίσθηκε σε 35,5 χιλιόμετρα, ενώ η μάζα της εκτιμάται σε 47 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι άγνωστος, ενώ το άλβεδό της είναι 0,236 (από δεδομένα του IRAS). Η Κολομβία περιστρέφεται γύρω από τον εαυτό της μία φορά κάθε 6 ώρες και 33 λεπτά. Η μέση θερμοκρασία στην επιφάνειά της εκτιμάται σε 110 ως 115 περίπου βαθμούς Κελσίου κάτω από το μηδέν.
Αγάθη Πέλλας

Γεωγραφία

Η Αγάθη βρίσκεται στο ΒΔ τμήμα του νομού Πέλλης, σε πεδινή περιοχή, που όμως ανηφορίζει βόρεια προς τις παρυφές του όρους Βόρας. Είναι χαρακτηρισμένος ως αγροτικός πεδινός οικισμός, σε υψόμετρο 155, κοντά στον μικρό ποταμό Κόζιακα, που συμβάλλει στον Μογλενίτσα. Βρίσκεται Β. της Αριδαίας και της Έδεσσας, από τις οποίες απέχει, 5 και 32 χλμ., αντίστοιχα.

Πληθυσμιακά στοιχεία

Η εξέλιξη πληθυσμού της Αγάθης έχει ως εξής: κάτοικοι 153 (1961), 43 (1971), 58 (2001), 32 (2011).
Θήρα Σογδιανής

Η Θήρα ήταν αρχαία ελληνική πόλη στην κεντρική Ασία.
Την πόλη αναφέρει ο Στέφανος ο Βυζάντιος στην επαρχία της Σογδιανής, στα βόρεια της Βακτρίας. Ο ιστορικός Johann Gustav Droysen υποθέτει ότι ονομάστηκε για την θήραν (=κυνήγι) του Μεγάλου Αλεξάνδρου.
Άγνωστη η σημερινή της τοποθεσία. Σίγουρα θα βρισκόταν στην βορειοανατολική γωνία της ελληνικής αυτοκρατορίας του Μεγάλου Αλεξάνδρου, μεταξύ των ποταμών Ώξου και Ιαξάρτη, πολύ πιθανόν μεταξύ Βάκτρων και Αλεξάνδρειας της Εσχάτης.
Bell 412

Εξέλιξη

Η εξέλιξη του ελικοπτέρου άρχισε στα τέλη της δεκαετίας του 1970 όταν δύο Bell 212 τροποποιήθηκαν σε πρωτότυπα -412. Η δίφυλλη έλικα του κύριου στροφείου του 212 αντικαταστάθηκε από μία προηγμένη, μικρότερης διαμέτρου, τετράφυλλη. Το πρωτότυπο πέταξε πρώτη φορά τον Αύγουστο του 1979, ενώ έλαβε τα κατάλληλα πιστοποιητικά τον Ιανουάριο του 1981 οπότε και το ίδιο μήνα ξεκίνησαν οι παραδόσεις. 
Το μοντέλο 412 ακολουθήθηκε από την έκδοση Bell 412SP (Special Performance), η οποία έφερε μεγαλύτερη ποσότητα καυσίμου, μεγαλύτερο βάρος απογείωσης και εναλλακτική διάταξη θέσεων. Το 1991 η έκδοση Bell 412HP (High Performance) αντικατέστησε την έκδοση -SP, φέροντας βελτιωμένο σύστημα μετάδοσης. Η σημερινή έκδοση παραγωγής, το Bell 412EP (Enhanced Performance), είναι εφοδιασμένο με διπλό ψηφιακό σύστημα ελέγχου πτήσης. 
Μέχρι σήμερα έχουν κατασκευαστεί και βρίσκονται σε υπηρεσία περισσότερα από 700 Bell 412, συμπεριλαμβανομένων των 260 που κατασκευάστηκαν από την AgustaWestland.
Ευρωζώνη

Έξοδος μιας χώρας από το Ευρώ

Δεν υπάρχει κάποια πρόβλεψη βάση της ισχύουσας ευρωπαϊκής νομοθεσίας για έξοδο κάποιας χώρας από την Ευρωζώνη. Κάτι τέτοιο δεν είναι δυνατό ούτε μέσα από την ισχύουσα ελληνική νομοθεσία καθώς αυτή δεσμεύεται από την αντίστοιχη ευρωπαϊκή.
Γκέρχαρτ ΣΤ΄ του Όλντενμπουρκ

Βιογραφία

Ήταν ο τρίτος γιος του Ντήτριχ κόμη του Όλντενμπουρκ & Ντέλμενχορστ και της Χέλβιχ των Σάουενμπουρκ, κόρης του Γκέρχαρτ ΣΤ΄ κόμη του Χόλσταϊν-Ρένντσμπουρκ.
Το 1440 απεβίωσε ο πατέρας του και τον διαδέχθηκε ο πρωτότοκος αδελφός του Χριστιανός Α΄, ο οποίος το 1448 εκλέχθηκε βασιλιάς της Δανίας. Δύο έτη μετά ο Χριστιανός Α΄ παραχώρησε το Ντέλμενχορστ στον δευτερότοκο αδελφό Μαυρίκιο Ε΄ και το Όλντενμπουρκ στον Γκέρχαρτ ΣΤ΄. Το 1464 απεβίωσε ο Μαυρίκιος Ε΄ και τον διαδέχθηκε ο γιος του Ιάκωβος· ο Γκέρχαρτ ΣΤ΄ έγινε επίτροπος του ανιψιού του ως την ενηλικίωσή του το 1482.
Ήταν σε συνεχή διαμάχη με τον αρχιεπίσκοπο της Βρέμης και τους Φρισίους. Το 1483 αναγκάστηκε να παραιτηθεί υπέρ των υιών του. Απεβίωσε σε ένα προσκυνηματικό ταξίδι του στην κοιλάδα του Ρον (Ροδανού) το 1500 σε ηλικία 70 ετών.